CELEX: 32020D0152
Language: el
Date: 2020-02-03 00:00:00
Title: Εκτελεστική απόφαση 2020/152 της Επιτροπής της 3ης Φεβρουαρίου 2020 η οποία απαγορεύει στη Ρουμανία να επαναλάβει τη χορήγηση αδειών σύμφωνα με το άρθρο 53 παράγραφος 1 του κανονισμού (ΕΚ) αριθ. 1107/2009 στα φυτοπροστατευτικά προϊόντα που περιέχουν τη δραστική ουσία clothianidin (κλοθειανιδίνη) ή imidacloprid (ιμιδακλοπρίδη) για χρήση σε φυτά Brassica napus ενάντια στους επιβλαβείς οργανισμούς Phyllotreta spp. ή Psylliodes spp. [κοινοποιηθείσα υπό τον αριθμό C(2020) 458] (Το κείμενο στη ρουμανική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

5.2.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 33/16
               
            
         ΕΚΤΕΛΕΣΤΙΚΗ ΑΠΟΦΑΣΗ 2020/152 ΤΗΣ ΕΠΙΤΡΟΠΗΣ
         της 3ης Φεβρουαρίου 2020
         η οποία απαγορεύει στη Ρουμανία να επαναλάβει τη χορήγηση αδειών σύμφωνα με το άρθρο 53 παράγραφος 1 του κανονισμού (ΕΚ) αριθ. 1107/2009 στα φυτοπροστατευτικά προϊόντα που περιέχουν τη δραστική ουσία clothianidin (κλοθειανιδίνη) ή imidacloprid (ιμιδακλοπρίδη) για χρήση σε φυτά Brassica napus ενάντια στους επιβλαβείς οργανισμούς Phyllotreta spp. ή Psylliodes spp.
         
            
               [κοινοποιηθείσα υπό τον αριθμό C(2020) 458]
            
         
         (Το κείμενο στη ρουμανική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 53 παράγραφος 3 στοιχείο α),
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) αριθ. 485/2013 (2) της Επιτροπής τροποποίησε τους όρους έγκρισης των δραστικών ουσιών thiamethoxam, clothianidin και imidacloprid που ανήκουν στην κατηγορία των νεονικοτινοειδών. Το άρθρο 2 του εν λόγω κανονισμού απαγόρευσε την πώληση και χρήση σπόρων ορισμένων καλλιεργειών που έχουν υποστεί επεξεργασία (επέμβαση) με φυτοπροστατευτικά προϊόντα που περιέχουν αυτές τις δραστικές ουσίες, με εξαίρεση τους σπόρους που χρησιμοποιούνται σε θερμοκήπια. Ομοίως, τα κράτη μέλη έπρεπε να τροποποιήσουν ή να ανακαλέσουν υφιστάμενες άδειες σε φυτοπροστατευτικά προϊόντα που περιέχουν τις σχετικές δραστικές ουσίες.
                  
               
                     (2)
                  
                  
                     Από τις 28 Φεβρουαρίου 2014 η Ρουμανία έχει χορηγήσει επανειλημμένα άδειες για επείγουσες καταστάσεις, οι οποίες άδειες καλύπτουν την επεξεργασία σπόρων, καθώς και την πώληση και τη σπορά σπόρων που έχουν υποστεί επεξεργασία με φυτοπροστατευτικά προϊόντα που περιέχουν τις εν λόγω δραστικές ουσίες, βάσει της παρέκκλισης που προβλέπεται στο άρθρο 53 παράγραφος 1 του κανονισμού (ΕΚ) αριθ. 1107/2009 για τις επείγουσες καταστάσεις. Οι εν λόγω άδειες για επείγουσες καταστάσεις κοινοποιήθηκαν δεόντως στην Επιτροπή και στα άλλα κράτη μέλη.
                  
               
                     (3)
                  
                  
                     Στις 20 Μαρτίου 2017 η Ρουμανία κοινοποίησε στην Επιτροπή τέσσερις άδειες για επείγουσες καταστάσεις, που βρίσκονταν σε ισχύ από την 1η Φεβρουαρίου 2017 έως τη 16η Μαΐου 2017, για φυτοπροστατευτικά προϊόντα που περιέχουν τις δραστικές ουσίες imidacloprid (NUPRID AL 600 FS και Seedoprid 600 FS), thiamethoxam (Cruiser 350 FS) και clothianidin (PONCHO 600 FS) για χρήση τόσο στο Helianthus annuus όσο και στο Zea mays ενάντια στους επιβλαβείς οργανισμούς Agriotes spp. και Tanymecus dilaticollis. Στις 13 Σεπτεμβρίου 2017 η Ρουμανία κοινοποίησε στην Επιτροπή δύο άδειες για επείγουσες καταστάσεις, που βρίσκονταν σε ισχύ από την 21η Ιουλίου 2017 έως τη 16η Οκτωβρίου 2017, για φυτοπροστατευτικά προϊόντα που περιέχουν τις δραστικές ουσίες imidacloprid (NUPRID AL 600 FS) και clothianidin (MODESTO 480 FS) για χρήση σε φυτά Brassica napus ενάντια στους επιβλαβείς οργανισμούς Phyllotreta spp. και Psylliodes spp.
                  
               
                     (4)
                  
                  
                     Στις 15 Σεπτεμβρίου 2017, σύμφωνα με το άρθρο 53 παράγραφος 2 του κανονισμού (ΕΚ) αριθ. 1107/2009, η Επιτροπή ζήτησε από την Ευρωπαϊκή Αρχή για την Ασφάλεια των Τροφίμων («η Αρχή») να αξιολογήσει διάφορες άδειες που είχαν χορηγήσει για επείγουσες καταστάσεις αρκετά κράτη μέλη, μεταξύ των οποίων και η Ρουμανία, σε φυτοπροστατευτικά προϊόντα που περιέχουν τις δραστικές ουσίες clothianidin, imidacloprid και thiamethoxam, για χρήσεις που δεν είναι πλέον εγκεκριμένες δυνάμει του εκτελεστικού κανονισμού (ΕΕ) αριθ. 485/2013, με βάση τους όρους που προβλέπονται για τις επείγουσες καταστάσεις στο άρθρο 53 παράγραφος 1 του κανονισμού (ΕΚ) αριθ. 1107/2009.
                  
               
                     (5)
                  
                  
                     Στις 18 Μαΐου 2018 η Ρουμανία κοινοποίησε και πάλι στην Επιτροπή άδειες για επείγουσες καταστάσεις σχετικά με τα φυτοπροστατευτικά προϊόντα MODESTO 480 FS και NUPRID AL 600 FS που περιέχουν τις δραστικές ουσίες clothianidin και imidacloprid, με σκοπό την επεξεργασία σπόρων και τη σπορά επεξεργασμένων σπόρων, για να χρησιμοποιηθούν σε φυτά Brassica napus ενάντια στους επιβλαβείς οργανισμούς Phyllotreta spp. και Psylliodes spp.
                  
               
                     (6)
                  
                  
                     Όσον αφορά τις τρεις σχετικές δραστικές ουσίες, οι εκτελεστικοί κανονισμοί της Επιτροπής (ΕΕ) 2018/783 (3), (ΕΕ) 2018/784 (4) και (ΕΕ) 2018/785 (5) επιβεβαίωσαν τους περιορισμούς που επιβλήθηκαν με τον εκτελεστικό κανονισμό (ΕΕ) αριθ. 485/2013. Οι εν λόγω κανονισμοί περιόρισαν περαιτέρω τη χρήση φυτοπροστατευτικών προϊόντων που περιέχουν τις δραστικές ουσίες imidacloprid, clothianidin και thiamethoxam, καθώς επιτρέπουν τη χορήγηση άδειας μόνο για χρήσεις των εν λόγω δραστικών ουσιών ως εντομοκτόνων σε μόνιμα θερμοκήπια ή για την επεξεργασία σπόρων που προορίζονται να χρησιμοποιηθούν αποκλειστικά σε μόνιμα θερμοκήπια. Επιπλέον, η προκύπτουσα καλλιέργεια πρέπει να παραμείνει εντός μόνιμου θερμοκηπίου κατά τη συνολική διάρκεια του κύκλου ζωής της.
                  
               
                     (7)
                  
                  
                     Στην τεχνική έκθεση που καταρτίστηκε κατόπιν του αιτήματος της Επιτροπής που αναφέρεται στην αιτιολογική σκέψη 4, η οποία δημοσιεύτηκε στις 21 Ιουνίου 2018 (6), σχετικά με τους έξι συνδυασμούς καλλιεργειών/επιβλαβών οργανισμών για τους οποίους η Ρουμανία έδωσε άδεια για επείγουσες καταστάσεις, η Αρχή κατέληξε στο συμπέρασμα ότι για τρεις συνδυασμούς καλλιεργειών/επιβλαβών οργανισμών υπήρχε προϊόν με εναλλακτική εγκεκριμένη δραστική ουσία και με ίδιο τρόπο δράσης, ήτοι για τους συνδυασμούς Brassica napus/Phyllotreta atra, Brassica napus/Psylliodes chrysocephala και Zea mays/Tanymecus dilaticollis. Ωστόσο, τέσσερα προϊόντα δεν κάλυψαν μόνο τον συνδυασμό Zea mays/Tanymecus dilaticollis, για τον οποίον υπήρχε εναλλακτική, αλλά χρησιμοποιήθηκαν ταυτοχρόνως για την κάλυψη άλλων συνδυασμών καλλιεργειών/επιβλαβών οργανισμών, ήτοι των Zea mays/Agriotes spp., Helianthus annuus/Agriotes spp. και Helianthus annuus/Tanymecus dilaticollis, για τους οποίους δεν υπήρχε διαθέσιμο προϊόν με εναλλακτική δραστική ουσία.
                  
               
                     (8)
                  
                  
                     Επομένως, βάσει της αξιολόγησης της Αρχής, η Επιτροπή θεωρεί ότι οι όροι που προβλέπονται στο άρθρο 53 παράγραφος 1 του κανονισμού (ΕΚ) αριθ. 1107/2009 δεν πληρούνταν στη Ρουμανία όσον αφορά τις άδειες στο προϊόν MODESTO 480 FS, που περιέχει τη δραστική ουσία clothianidin, και στο προϊόν NUPRID AL 600 FS, που περιέχει τη δραστική ουσία imidacloprid, για τη χρήση τους στους συνδυασμούς καλλιεργειών/επιβλαβών οργανισμών Brassica napus/Phyllotreta spp. και Brassica napus/Psylliodes spp., καθώς οι εν λόγω άδειες για επείγουσες καταστάσεις καλύπτουν συνδυασμό καλλιεργειών/επιβλαβών οργανισμών για τον οποίον είχε εγκριθεί άλλο προϊόν με εναλλακτική δραστική ουσία και με ίδιο τρόπο δράσης. Τα προϊόντα που κάλυψαν τον συνδυασμό Zea mays/Tanymecus dilaticollis, για τον οποίον είχε εγκριθεί άλλο προϊόν με εναλλακτική δραστική ουσία και με ίδιο τρόπο δράσης, κάλυψαν επίσης και άλλον επιβλαβή οργανισμό στην ίδια καλλιέργεια για τον οποίον δεν υπήρχε εναλλακτική και, ως εκ τούτου, η Επιτροπή θεωρεί αποδεκτή τη χρήση των εν λόγω προϊόντων στο Zea mays, καθώς η χρήση πολλών φυτοπροστατευτικών προϊόντων στην ίδια καλλιέργεια για την αντιμετώπιση διαφόρων επιβλαβών οργανισμών πρέπει να αποθαρρύνεται όταν είναι δυνατόν να αποφευχθεί.
                  
               
                     (9)
                  
                  
                     Συνεπώς, στις 16 Ιουλίου 2018 η Επιτροπή ζήτησε με επιστολή από τη Ρουμανία να επιβεβαιώσει ότι δεν θα επαναλάβει τη χορήγηση αδειών για επείγουσες καταστάσεις στο φυτοπροστατευτικό προϊόν MODESTO 480 FS, που περιέχει τη δραστική ουσία clothianidin, και στο φυτοπροστατευτικό προϊόν NUPRID AL 600 FS, που περιέχει τη δραστική ουσία imidacloprid, για τη χρήση τους στους συνδυασμούς καλλιεργειών/επιβλαβών οργανισμών Brassica napus/Phyllotreta spp. και Brassica napus/Psylliodes spp. Η Ρουμανία, στην απάντησή της με ημερομηνία 18 Σεπτεμβρίου 2018, εξέφρασε την άποψη ότι οι αντίστοιχες άδειες για επείγουσες καταστάσεις ήταν δικαιολογημένες.
                  
               
                     (10)
                  
                  
                     Η Επιτροπή θεωρεί αναγκαίο να αποφασίσει ότι η Ρουμανία δεν θα μπορεί να επαναλάβει τη χορήγηση αδειών για επείγουσες καταστάσεις σε φυτοπροστατευτικά προϊόντα που περιέχουν τη δραστική ουσία clothianidin και/ή imidacloprid για τη χρήση τους στους συνδυασμούς καλλιεργειών/επιβλαβών οργανισμών Brassica napus/Phyllotreta spp. ή Brassica napus/Psylliodes spp.
                  
               
                     (11)
                  
                  
                     Η μόνιμη επιτροπή φυτών, ζώων, τροφίμων και ζωοτροφών δεν εξέδωσε γνώμη εντός της χρονικής προθεσμίας που έταξε ο πρόεδρός της. Κρίθηκε αναγκαία η έκδοση εκτελεστικής πράξης και ο πρόεδρος υπέβαλε σχέδιο εκτελεστικής πράξης στην επιτροπή προσφυγών για περαιτέρω εξέταση. Η επιτροπή προσφυγών δεν διατύπωσε γνώμη,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ρουμανία δεν μπορεί επαναλάβει τη χορήγηση αδειών σύμφωνα με το άρθρο 53 παράγραφος 1 του κανονισμού (ΕΚ) αριθ. 1107/2009 σε φυτοπροστατευτικά προϊόντα που περιέχουν τις δραστικές ουσίες clothianidin ή imidacloprid για χρήση σε φυτά Brassica napus ενάντια στους επιβλαβείς οργανισμούς Phyllotreta spp. ή Psylliodes spp.
         
         
            Άρθρο 2
            Η παρούσα απόφαση απευθύνεται στη Ρουμανία.
         
         
            Βρυξέλλες, 3 Φεβρουαρίου 2020.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 309 της 24.11.2009, σ. 1.
         
            (2)  Εκτελεστικός κανονισμός (ΕΕ) αριθ. 485/2013 της Επιτροπής, της 24ης Μαΐου 2013, για την τροποποίηση του εκτελεστικού κανονισμού (ΕΕ) αριθ. 540/2011, όσον αφορά τους όρους έγκρισης των δραστικών ουσιών clothianidin, thiamethoxam και imidacloprid και για την απαγόρευση της χρήσης και πώλησης σπόρων που έχουν υποστεί επέμβαση με φυτοπροστατευτικά προϊόντα που περιέχουν αυτές τις δραστικές ουσίες (ΕΕ L 139 της 25.5.2013, σ. 12).
         
            (3)  Εκτελεστικός κανονισμός (ΕΕ) 2018/783 της Επιτροπής, της 29ης Μαΐου 2018, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας imidacloprid (ιμιδακλοπρίδη) (ΕΕ L 132 της 30.5.2018, σ. 31).
         
            (4)  Εκτελεστικός κανονισμός (ΕΕ) 2018/784 της Επιτροπής, της 29ης Μαΐου 2018, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας clothianidin (κλοθειανιδίνη) (ΕΕ L 132 της 30.5.2018, σ. 35).
         
            (5)  Εκτελεστικός κανονισμός (ΕΕ) 2018/785 της Επιτροπής, της 29ης Μαΐου 2018, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας thiamethoxam (θειαμεθοξάνη) (ΕΕ L 132 της 30.5.2018, σ. 40).
         
            (6)  Σχετική δημοσίευση EFSA 2018:EN-1416.